20/02/2022 Dejan M. Andrić\nSrpski bokserski reprezentativac Almir Memić osvojio je zlatnu medalju na međunarodnom Memorijalnom turniru „Kolčin“, koji je osmu godinu zaredom održan u u beloruskom gradu Orša. Memić je do zlata došao sa četiri pobede, tri protiv domaćih predstavnika, a u finalu protiv reprezentativca Rusije Vladislava Starostenka. „Sjajan start sezone, onako kako sam i želeo, ono što sam i očekivao nakon ogromnog…\nBoks, Borilački sportovi, Vestiboks, Srpski bokseriLeave a comment\n12/02/2022 Dejan M. Andrić\nSrpske bokserke osvojile su pet medalja, dve zlatne i tri srebrne na tradicionalnom međunarodnom takmičenju, 66. po redu memorijalu „Bočkai Ištvan“ u mađarskom Debrecinu. Srpske boks dame su briljirale, bacivši u senku favorite, iskusne rivalke koje su bile viđene sa medaljama oko vrata. Osvojeno je pet medalja, od kojih dve zlatne – Nina Radovanović, Snežana Šiljković i tri srebrne –…\nBoks, Borilački sportovi, Vestiboks, Srpske bokserke, Ženska bokserska reprezentacija SrbijeLeave a comment\n03/02/2022 Dejan M. Andrić\nMladi srpski bokseri Semiz Aličić, Omer Ametović i Almir Memić poručili su da je plasman na Olimpijske igre u Parizu njihov glavni cilj. Trojica talentovanih 19-godišnjaka, osvajači brojnih medalja u juniorskoj konkurenciji, pripremaju se već tri nedelje na najvišem vrhu Evrope, planini Elbrus, na 5.642 metra nadmorske visine. „Reklo bi se dug je put do Pariza, puno prepreka, rada, rezultata,…\nBoks, Borilački sportovi, Vestiboks, Mladi srpski bokseri, olimpijske igreLeave a comment\nSrpske bokserke osvojile su šest zlatnih medalja na 11. Kupu nacija u Somboru, a Nina Radovanović proglašena je za najbolju takmičarku prestižnog turnira. Radovanovićeva je u finalu kategorije do 52 kilograam savladala Velšanku Helen Džons, a pobedu u finalu ostvarile su i Natalija Šandrina, Jelena Zekić, Nikolina Gajić, Sara Ćirković i Melinda Utasi. „Zahvaljujem se organizatorima ovog takmičenja, sve je…\nBoks, Borilački sportovi, Vestiboks, Kup nacija u ženskom boksu, Srpske bokserkeLeave a comment\nPredsednik Srbije Aleksandar Vučić ugostio je boksera Vladimira Mirončikova i delegaciju Bokserskog saveza Srbije i čestitao na osvojenoj bronzanoj medalji i sjajno organizovanom šampionatu sveta. Borovčanin: Istorijski uspeh, o boksu će se tek pričati. „Hvala vam što ste osvajanjem medalje, prve posle 26 godina na velikim takmičenjima, obradovali Srbiju. Želim vam da tako nastavite“, obratio se Vučić Mirončikovu na ruskom…\nBoks, Borilački sportovi, Vestialeksandar vučić, Vladimir MirončikovLeave a comment\n07/11/2021 Dejan M. Andrić\nŠampionat sveta u boksu, 21. po redu, završen je sinoć u Beogradskoj Areni finalnim borbama i ceremonijom dodele medalja. Bronzanu medalju za Srbiju, prvu posle 26 godina na velikim takmičenjima, osvojio je mladi 23-godišnji Vladimir Mirončikov, u kategoriji do 80 kilograma. Posle svečane ceremonije dodele medalja, gde je bronzu dobio iz ruku ministra sporta Vanje Udovičića, Mirončikov je izašao pred…\nBoks, Borilački sportovi, Vestiboks, Vladimir MirončikovLeave a comment\n05/11/2021 Dejan M. Andrić\nSrpski bokserski reprezentativac Vladimir Mirončikov, osvajač bronzane medalje na Svetskom prvenstvu u Beogradu, izjavio je da je ponosan na veliki uspeh i najavio pohod na nova odličja narednih godina. Mirončikovu će medalja, prva za srpski boks na velikim takmičenjima posle 26 godina, biti uručena u subotu uveče posle finala u kategoriji do 80 kilograma. „Ponosan sam, medalja za Srbiju je…


HomeKO SMO MINaša misija\tAgenda 21 za kulturu je prvi dokument sa globalnom misijom koji zagovara uspostavljanja osnove za odgovornost gradova i lokalnih samouprava za kulturni razvoj.\nAgenda 21 za kulturu usaglašena je sa gradovima i lokalnim samoupravama iz celog sveta da bi brižljivo sačuvala njihovu posvećenost ljudskim pravima, kulturnoj raznolikosti, održivosti, učešću u demokratiji i stvaranju uslova za mir.\nOdobrena je Četvrtim forumom lokalnih vlasti za društveno uključenje Porto Alegra, održanim u Barseloni, 8. maja 2004. u sklopu prvog Zajedničkog kulturnog foruma.\nUjedinjeni gradovi i lokalne samouprave (UCLG) usvojili su Agendu 21 za kulturu kao referentni dokument za svoje kulturne programe i preuzeli su ulogu koordinacije procesa nakon njenog odobrenja. Radna grupa UCLG, konstituisana u Pekingu 9. juna 2005, jeste tačka susreta za gradove, lokalne samouprave i mreže koje stavljaju kulturu u središte razvojnih procesa.\nSve veći broj gradova i lokalnih samouprava širom sveta se u svojim lokalnim većima zauzima za Agenda 21 za kulturu. Ovaj proces je izazvao interesovanje međunarodnih organizacija, nacionalnih vlada i civilnog društva.


Od sutra vakcinacija i u novobeogradskom Belekspo centru (VIDEO/FOTO) - Društvo - Dnevni list Danas\nPočetna » Vesti » Društvo » Od sutra vakcinacija i u novobeogradskom Belekspo centru (VIDEO/FOTO)\nOd sutra vakcinacija i u novobeogradskom Belekspo centru (VIDEO/FOTO)\nBeta/Danas Online08.02.2021. 18:09\nPunkt za vakcinaciju u Belekspo centru Foto: Beoinfo\nOd sutra će u Beogradu građani moći da se vakcinišu i u „Belekspo centru“ na Novom Beogradu, potvrdio je za RTS predsednik skupštine grada Nikola Nikodijević.\nI zamenik gradonačelnika Beograda Goran Vesić na svom Fejsbuk profilu objavio je da je završeno opremanje novog punkta za vakcinaciju.\n„Upravo smo održali poslednji pripremni sastanak sa predstavnicima Vlade Srbije i Doma zdravlja Novi Beograd. Sve je spremno da punkt počne sa radom sutra u devet časova“, napisao je Vesić.\n„Sutra otvaramo treću veliku halu, pored dve hale Sajma. „Belekspo centar“ će biti sličnog kapaciteta kao Sajam, a to je oko 3500 ljudi po smeni, ima 20 kabina za pregled i 22 za vakcinaciju i sve je opremljeno kao na sajmu“, rekao je Nikodijević.\nU „Belekspo centru“ od sutra će građani biti vakcinisani takozvanom „kineskom“ vakcinom, dok na Sajmu ima i „ruske“, a biće i „fajzer“ vakcina.\nZbog očuvanja kvaliteta usluga, predsednik skupštine Beograda najavio je da će se od sutra za vakcinaciju opremati i zdravstvena stanica „Borča“ .\nBelekspocentarKorona virusNikola NikodijevićvakcinacijaBeograd\nJedno reagovanje na “Od sutra vakcinacija i u novobeogradskom Belekspo centru (VIDEO/FOTO)”\nAntonina Milunovic kaže:\n03. aprila 2021. u 13.56\nMoj suprug je hteo da se danas vakciniše, vraćen je sa sajma i iz belexpocentra jer nema zakazano. A nikog nema da čeka, prazno je. Ovamo se pozivaju gradjani da se vakcinišu, a ovamo ih vraćate! Stranci mogu da se vakcinišu a mi gradjani ne možemo.


Pošte promenile pravila, evo kada ćete moći na šaltere - JuGmedia\nU poštama koje su do sada radile tokom celog dana, radno vreme će se organizovati u periodu od 10 do 16 časova radnim danima, a subotom od 10 do 14 casova.\nU manjim poštama u kojima je rad bio organizovan u jednoj smeni, radno vreme se neće menjati (odnosi se na pošte u kojima je organizovan rad samo šalterske službe), a u pojednim manjim poštama (pošte u kojima je organizovan rad šalterske i dostavne službe), početak radnog vremena će biti od 10 časova.\n“Pošta” obaveštava da će se u šalter salama ograničiti broj korisnika u skladu sa brojem šaltera koji rade.\nIz ovog preduzeća apeluju da se drži međusobno odstojanje od najmanje jednog metra, a da se slučaju gužve sačeka na otvorenom, takođe uz preporučene mere međusobne udaljenosti.\nVranjskoj gradskoj upravi prizanje za efikasnost\nDelili kese za đubre ljudima koji su se u prirodi okupili za Prvi maj\nDa za sobom ne bi ostavljali nered nakon prvomajskih izleta, Javno komunalno preduzeće „Medijana" iz Niša, podelilo je više od 300 kesa za smeće…\nGrdelica, Predejane i okolna sela sutra bez struje\nU utorak 15. juna od 9 pa do završetka radova, a najkasnije do 14 sati bez struje će biti meštani u Grdelici i Predejanu. (više…)


Neverovatna igra Francuske upotpunosti je paralisala protivnika koji nije mogao da se pokaže u pravom svetlu, jer su Danci nakon osam minuta imali već imali minus od pet golova.\nNi tu "trikolori" nisu stali, jer su nastavali da rešetaju sa krila, a glavni u "operaciji" bio je Mišel Gigu koji je u prvom poluvremenu svaki svoj šut pretvorio u pogodak. Navijači na tribinama dvorane u Herningu jednostavno nisu mogli da veruju da njihovi ljubimci, koji su uvek favoriti u susretima sa drugim selekcija, ne mogu da pariraju protivniku.\nU 20. minutu Francuzi su došli do neverovatne prednosti od deset golova razlike (19:9), ali je Danska do kraja prvog dela igre pokušala da se probudi, te je proverenom kombinacijom Mikela Hansena za Hansa Lindberga smanjila na prvih 30 minuta na 23:16.\nNije to mnogo pomoglo domaćinu prvenstva, jer je francuska selekcija nastavila, verovatno, da gradi najbolju partiju na takmičenju u Danskoj. Razlika je išla i do "+11" u korist "trikolora", a Danci su uspeli da smanje koliko-toliko neuspeh, ali nedovoljno, pošto su pretrpeli poraz koji ne pamte mnoge danske generacije, i to u najbitnije trenutku.\nFrancuzi su dominirali najviše zahvaljujući Mišelu Giguu koji je od 11 šuteva postigao deset golova, a ispratio ga je Valentin Porte sa pogotkom manje. Dobra partija Hansena sa devet golova nije mnogo pomogla Danskoj, tako da su Francuzi, sa igrom za uživanje, došli do trona Evrope.


source.ba | Federer poslao poruku Đokoviću nakon osvajanja Wimbledona: Ponosan sam što imam priliku igrati\nNovak Đoković je danas osvojio Wimbledon i stigao do svoje 20. Grand slam titule u karijeri.\nSenzacija na Wimbledonu: Hurkacz "pomeo" Federera\nĐoković je u finalu najvećeg teniskog turnira savladao Mattea Berrettinija sa 3:1 u setovima i izjednačio se sa Rogerom Federerom i Rafaelom Nadalom po broju osvojenih Grand Slam turnira.\nUbrzo nakon osvajanja njegovog šestog Wimbledona, Đokoviću je čestitke uputio i jedan od dva njegova najveća rivala, Roger Federer.\n"Čestitam Novače na tvom 20 Grand Slamu. Ponosan sam što imam priliku igrati u ovoj posebnoj teniskoj eri. Vrhunska predstava, bravo!", poručio je Federer.\nTagovi: Roger FedererNovak ĐokovićWimbledon


/ REKTORAT Institut Konfucije /VIJESTI /POSJETA KONFERENCIJI SPARK.ME\nDirektorica Instituta Konfucije Milena Đukanović je sa MiAn startap grupom, koju čine studenti Mašinskog i Elektrotehničkog fakulteta Univerziteta Crne Gore, posjetila jednu od najvećih marketinških dvodnevnih konferencija u regionu Spark.me, u Tivtu.\nStartap MiAn se bavi proizvodnjom nakita, suvenira za Institut Konfucije, a sve uz pomoć 3D štampane tehnologije. Takođe rade na 3D edukativnim igricama za djecu. U radu sa 3d štampačem, MiAn koristi samo biorazgradive materijale.\nOvu startap grupu čine studenti Mašinskog fakulteta Luka Radunović, Dejan Đurović i Vuk Bošković i studenti Elektrotehničkog fakulteta Miloš Jelovac i Boris Jovanović\nNa konferenciji, u okviru koje su otvorene prijave za Spark.me 2019 startap takmičenje, studenti su imali priliku da slušaju predavanja šest najuspješnijih preduzetnika i eksperata u svijetu, potom predavanja najaktuelnijih autora bestselera o biznisu. Takođe, prisustvovali su takmičenju startapova koji su odabrali organizatori Spark.me.


Dodik je činjenica i s njim treba razgovarati - Radio Šabac\nDodik je činjenica i s njim treba razgovarati\nSrpski član Predsedništva BiH Milorad Dodik je činjenica i s njim, kao i sa svima koji donose odluke, treba razgovarati, izjavio je u Briselu hrvatski ministar spoljnih poslova Gordan Grlić Radman.\nNa pitanje da li je Dodik hrvatski prijatelj ili problem, Grlić je rekao da je to pojednostavljeno gledanje i „crno-belo gledanje na stvar“.\n„Dodik je činjenica i s njim treba razgovarati, naročito Hrvatska, koja ima najdužu granicu s Bosnom i Hercegovinom. Mi smo upućeni jedni na druge i moramo ulagati sve snage, diplomatske i političke kapacitete kako bismo doprineli stabilnoj, prosperitetnoj i funkcionalnoj BiH”, rekao je Grlić Radman.\nNa primedbu da se s Dodikom družio na rođendanskoj proslavi predsednika HDZ BiH Dragana Čovića, Grlić Radman je rekao da je bio pozvan na tu proslavu na koju se pristojno odazvao i da ni od koga nije tražio da mu pošalje popis zvanica.\nGrlić Radman je rekao da je na današnjem sastanku ministara spoljnih poslova, na kojem je jedna od tema bila Zapadni Balkan i posebno situacija u BiH, ukazao na rast unitarizma i separatizma u toj državi.\n“Ključno je da se promeni izborni zakon koji će garantovati ono što je dogovoreno Dejtonskim mirovnim sporazumom, ravnopravnost i legitimno predstavljanje konstitutivnih naroda u kolektivnim institucijama BiH”, rekao je hrvatski šef diplomatije.\nOn je kritikovao sve one koji u BiH odugovlače s dogovorom o promeni izbornog zakonodavstva i ukazao da vreme ističe jer je sledeća godina izborna u BiH.\n“Svi koji odugovlače, preuzimaju odgovornost i rizik za budućnost Bosne i Hercegovine”, naglasio je hrvatski ministar, navodeći da je nekoliko ministara država članica EU podržalo njegovo izlaganje.\nZabrinutost što čelnici u BiH ne koriste neizbornu godinu za dogovor o promeni izbornog zakona izrazio je i visoki predstavnik EU za spoljnu politiku i bezbednost EU Žozep Borel i ukazao da neki političari u BiH koriste retoriku podela.\n“Moram da ponovim da mi podržavamo jedinstvenu i suverenu BiH i pozivamo sve političke čelnike da sednu za pregovarački sto”, rekao je Borel.


Niška televizija » Mesta za parkiranje se čiste po prioritetima (VIDEO)\nMesta za parkiranje se čiste po prioritetima (VIDEO)\nObjavljeno 09.01.2015. 14:19\nNa svim parkinzima koji su očišćeni i na kojima je vidljiva signalizacija, mesta se standardno naplaćuju. Iz „Parking servisa“ kažu da prioritet u čišćenju snega imaju ekstra i crvena zona, kao i mesta za parkiranje osoba sa invaliditetom.\nU gradu još uvek ima parkinga čije oznake nisu jasno vidljive. Na onim mestima gde to nije slučaj, parking se, kao i do sada, naplaćuje. Iz „Parking servisa“ kažu da se trude da čiste mesta po prioritetima, odnosno pre svih ekstra i crvenu zonu, kao i mesta za parkiranje osoba sa invaliditetom.\nZa čišćenje parkinga koji su regulisani rampom, zadužen je „Parking servis“, dok ostala parkirališta i ulične frontove čisti Javno-komunalno preduzeće “Mediana”.\nPrimopredaja dužnosti komandanta 3. brigade Kopnene vojske (VIDEO)\nČopor pasa napao odbornicu Skupštine grada


Prijavi problem: Uskoro će biti rešen problem u ulici Timočke bune - Glas Zaječara\nHome Društvo Prijavi problem: Uskoro će biti rešen problem u ulici Timočke bune\nPreko aplikacije „Prijavi problem“ meštanin Zaječara prijavio je kvar na vodovodnoj mreži u ulici Timočke bune. Prema njegovim rečima voda se izliva danima. Kontaktirali smo nadležne u vodovodu, gde su nam kazali da će problem uskoro biti rešen.\nNaš meštanin je preko aplikacije „Prijavi problem“, prijavio problem u ulici Timočke bune, da već danima voda izlazi između behaton kocki.\nNovinari našeg portala obišli su u subotu 15. februara ulicu Timočke bune i uverili se da zaista voda izlazi ispod behaton ploče.\nOvo je drugi problem na koji smo ukazali nadležnim organima od kada je počela sa radom aplikacija „Prijavi problem“. Prvi problem je bio sa usporivačima brzine u Vojničkoj ulici.\nPrethodni tekstOštećeni objekti u bungalov naselju na Kraljevici\nNaredni tekst„IT News“: Ekrani koji ostavljaju bez daha – LG i SONY televizori


TV Banat / VRŠAC - BORAC 83:72\n15:28 PONEDELJAK, 2. 12. 2019. - 15:28 Izvor: Tv Banat\nVRŠAC - BORAC 83:72\nU 9. kolu Košarkaške lige Srbije Vršac je na svom terenu ubedljivo pobedio čačanski Borac sa 83:72. Vrščani su u svojoj najboljoj utakmici ove sezone pružili igru za pamćenje, prekinuli seriju poraza i ubedljivo savladali lidera na tabeli.\nJunak pobede Vrščana bio je sjajni Gejb Biler, pravi vođa ekipe za koga Čačani nisu imali nikakvo rešenje. Vršac je imao dominaciju pod košem zahvaljujući Savoviću i Gazibegoviću i dvostruko više asistencija od rivala. Samo u prvoj četvrtini vladala je rezultatska neizvesnost, a u drugom periodu ekipa Vršca preuzela je inicijativu i potpunu rezultatsku kontrolu. U finišu treće četvrtine Vrščani su već imali prednost od 15 poena, sredinom poslednje četvrtine došli i do vođstva od 20 razlike, a utakmica konačno završena rezultatom 83:72.\nVrščani u sledećem kolu gostuju Dunavu u Starim Banovcima.


A. J. 18. oktobra 2018. 13:18\nSlika koja se videla pri otvaranju objekata nemačkog trgovinskog lanca Lidl pre nekoliko dana u Srbiji mogla je da se svede na tri reči: piletina, banane, redovi.\nBrojni komentari i skoro pa histerija, kako na internetu, tako i uživo, usledili su nakon što je 16 prodavnica prošle nedelje potrošačima otvorilo vrata. Među komentarima su bili i oni da je to „slika i prilika“ Srbije. Siromašne Srbije.\nSamo nekoliko dana nakon toga, na Međunarodni dan borbe protiv siromaštva, stiže informacija da u Srbiji – pola miliona stanovnika ne može da zadovolji osnovne potrebe.\nKako je na sajtu saopštio Tim za socijalno uključivanje i smanjenje siromaštva Vlade Srbije, tih pola miliona građana, odnosno oko 7,2 odsto stanovnika, u 2017. imalo je manje od 12.045 dinara mesečno – što je granica apsolutnog siromaštva.\nI u Republičkom zavodu za statistiku za BBC na srpskom kažu da nemaju „sveže“ podatke.\n„U riziku od siromaštva prema poslednjim dostupnim podacima je 25,5 odsto populacije“, kažu za BBC na srpskom u Timu.\nMladić ili devojka iz višečlane porodice sa sela iz južne ili istočne Srbije, čiji roditelji imaju nizak nivo obrazovanja ili su nezaposleni – tako bi u najkraćem crtama izgledao profil siromašne osobe.\nToliko ih je na pitanje o mogućnostima da „sastave kraj s krajem“ odgovorilo sa „teško“ i „veoma teško“. Srbija je i po ovom podatku u vrhu u poređenju sa zemljama EU.\n„Ove godine priprema se Izveštaj o realizaciji planiranih mera i aktivnosti, koje su značajnim delom usmerene na smanjenje siromaštva. Osim toga, u završnoj smo fazi izrade Trećeg nacionalnog izveštaja o socijalnom uključivanju i smanjenju siromaštva koji će pružiti jasan pregled pravaca daljih reformi, sa detaljnim pregledom stanja“, navodi se u odgovoru.\nUoči Međunarodnog dana borbe protiv siromaštva, Evropska agencija za smanjenje siromaštva – Srbija objavila je istraživanje prema kome stariji u Srbiji žive nepovoljnije u odnosu na vršnjake iz EU.\nKod starijih je izražena i rodna razlika – više je starijih siromašnih žena nego muškaraca.


iSerbia - Naučite decu kako, a ne šta da misle\nNajbolji način da deca nauče nešto novo jeste da se sama potrude da dođu do rešenja, da greše i da uče iz grešaka. Ponekad, nagrada može da bude dovoljna motivacija za njihov trud, ali postoje i drugi načini da se deca motivišu. FOTO: 54 Disney ReviewsPrevela: Dejana JeremićUčenje dece ne omogućava njihovo oformljavanje, već je ono samo ispomoć da deca sâma sebe oforme.Samoopredeljenje je garancija da ćemo, šta god da odaberemo, mi sami biti protagonisti naših života. Mogli bismo i da pogrešimo, zapravo, vrlo je verovatno da hoćemo, ali naučićemo iz te greške i nastavićemo dalje, obogaćujući našu „kutiju alata“ za život. Sa kognitivne tačke gledišta, ne postoji veći izazov od problema i grešaka jer oni ne samo da zahtevaju trud, nego i proces promene ili prilagođavanja. Kada se suočavamo sa nekim problemom, pokreću se svi naši kognitivni resursi i, često, to rešenje podrazumeva reorganizaciju kognitivne sheme. Kada bismo, umesto da dajemo apsolutne istine, deci smišljali izazove za razmišljanje, potencirali bismo na njihovoj sposobnosti da opažaju, razmišljaju i donose odluke. Ako naučimo decu da sve prihvataju bez razmišljanja, takve vrste informacija deci neće biti značajne i neće dovesti do bitnih promena u njihovom mozgu, već će se samo uskladištiti negde u njihovom pamćenju, gde će postepeno „izmagliti“.Nasuprot tome, kada razmišljamo da bismo rešili neki problem ili da bismo pokušali da razumemo u čemu grešimo, dolazi do restrukturiranja koje vodi ka odrastanju. Kada se deca naviknu da misle, da preispituju stvarnost i sama traže rešenja, počinju da veruju u svoje sposobnosti i suočavaju se sa životom sa više sigurnosti i manje straha. Deca treba da pronađu sopstveni način na koji rade stvari, moraju da pridaju smisao svom svetu i polako formiraju svoj sistem vrednosti. FOTO: 54 Disney ReviewsKako to postići?Niz eksperimenata razvijenih tokom sedamdesetih godina XX veka na Univerzitetu u Ročesteru daju nam neke smernice. U ovim eksperimentima, psiholozi su radili sa različitim grupama ljudi i otkrili su da takozvane nagrade mogu donekle da poboljšaju motivaciju i efikasnost kada se radi o zadacima koji se ponavjaju i koji su dosadni, ali mogu da postanu kontraproduktivne kada se radi o problemima koji zahtevaju razmišljanje i kreativnost.Zanimljivo je da su osobe koje nisu primale nagrade postizale bolje rezultate u razrešavanju složenih problema. U stvari, u nekim slučajevima nagrade su činile da osobe traže prečice i pribegavaju neetičkom ponašanju, jer cilj više nije bio pronalaženje rešenja, već dobijanje nagrade. Ovi rezultati naveli su psihologa Edvarda L. Disija (Edward L. Deci) da postavi svoju „teoriju o samoopredeljenju“, prema kojoj, kako bi se motivisali odrasli ili deca da daju sve od sebe, nije neophodno pribeći nagradama, već je dovoljno stvoriti adekvatnu sredinu koja ispunjava ova tri uslova:1. Osećanje da imamo određeni stepen sposobnosti, tako da nam zadatak ne stvara preteranu frustraciju i nervozu.2. Uživanje u određenom stepenu samostalnosti, tako da možemo da tražimo nova rešenja i da ih primenimo, osećajući da imamo kontrolu.3. Održavanje interakcije sa ostalima kako bismo osećali podršku i povezanost. Za kraj, pozivamo vas da uživate u kratkom filmu Piksara (Pixar), u kome se radi upravo o tome koliko je važno da se deci dozvoli da pronađu sopstveni put i da im se ne daju unapred odgovori i rešenja.IZVOR: Cultura InquietaDejana voli da čita, putuje i pomaže drugima.***Pročitajte i:Uticaj reklama na decuStvarne životinje iz „Knjige o džungli“Konferencija o bezbednosti dece na internetu***Ovaj tekst nastao je našom željom da mladi, koji žele da se oprobaju u prevođenju tekstova sa španskog, to iskustvo steknu i unaprede kod nas. Ukoliko želiš da budeš prevodilac u našem mladom timu, CV uz jedan prevedeni tekst, sa izvornim, pošalji na radionicaspanski@gmail.com, sa naznakom Prijava/Prevodilac. Otvoreno za sve od 15 do 35 godina. Prijem novih članova vršimo do svakog prvog dana u mesecu. Želim povremeno da dobijam mejlove od portala o vestima, najnovijim konkursima i aktivnostima OVDE Odricanje od odgovornosti


Naime, kako prenosi "Sportski žurnal", Luka Velikić, omladinac Crvene zvezde, napušta Marakanu i pred selidbom je u Valensiju. Pod ugovorom je sa najtrofejnijim srpskim klubom kojem će pripasti obeštećenje od 800.000 evra.\n"Prihod za Crvenu zvezdu mogao bi da bude i veći ukoliko se Valensija narednog leta bude opredelila za potpisivanje višegodišnjeg ugovora sa mladim ofanzivem", navodi ovaj list.\nVelikić, rođen u januaru 2001. godine, odigrao je jesenas svih šest utakmica u grupnoj fazi omladinske Lige šampiona i, kao krilni napadač koji može da nastupa i na mestu centarfora, ostvario jednu asistenciju.\nSa druge strane, isti izvor se osvrnuo i na mogućnost da, poput nekada ranog odlaska iz Crvene zvezde koji se desio sa Lukom Jovićem, ovonedeljnom akvizicijom moćnog madridskog Reala, i sadašnji najbolji mladi golgeter crveno-belih ode iz beogradskog kluba.\nNaime, Dejan Joveljić, koji je ispisao istoriju Crvene zvezde i oborio Jovićev rekord, upitan je tokom priprema mlade reprezentacije Srbije za Evropsko prvenstvo (U italiji i San Marinu od 16. do 30. juna) kako se nosi sa pritiskom oko eventualnog odlaska sa Marakane u neki strani klub:\n"Koncentrisan sam na reprezentaciju, a videćemo šta će biti i da li će... Sve je moguće, zasad sam u Zvezdi", rekao je Joveljić.


Timočki vinari iz Francuske nose lepe utiske i novo iskustvo - Zaječarska hronika\nTimočki vinari iz Francuske nose lepe utiske i novo iskustvo\nStudijska grupa iz Istočne Srbije i Šumadije boravila je proteklih nekoliko dana u Južnoj Francuskoj, sa ciljem razmene iskustva i znanja o turizmu i vinarstvu, kao i korišćenju kulturnog nasleđa za turistički razvoj regiona. Domaćini su im pokazali da turizam i vinarstvo mogu da naprave zanimljivu ponudu za posetioce. Stvaranje sličnih objedinjenih turističkih ponuda u Istočnoj Srbiji jedan je od ciljeva projekta „#EUzaTebe – za kulturno nasleđe i turizam,“ koji je i organizator ovog studijskog putovanja.\nNakon pet dana posete juznoj francuskoj oblasti Oksitanija, koja je primer dobre prakse u objedinjavanju turističke ponude u kraju poznatom po vinogradarstvu, ali i vrednim kulturno istorijskim spomenicima, delegacija iz Srbije je prepuna utisaka. Ono što je najvrednije je što su na konkretnim primerima videli da je moguće udruziti delatnosti i imati zajedničku korist od turizma:\nDomaćin-predstavnik Turističke organizacije Oksitanije, koji je u maju posetio Istočnu Srbiju, kaze da su gosti bili veoma zainteresovani i imali su dobru komunikaciju sa domaćinima na svim lokacijama koje je obuhvatila poseta.\nPrimetio sam da su bili za sve zainteresovani i da je bilo dobre komunikacije sa domaćinima gde god smo išli. Svaki put kada bi pričali sa vinogradarima, dve mlade vinarke iz Srbije je zanimalo sve od proizvodnje do plasmana i to je zaista bila dobra razmena iskustava i ideja, što je fantastično. Svi smo jedni od drugih učili i činjenica je da ova razmena ljudi koji se bave istim poslom, svima koristi. Razmenili smo kontakte i siguran sam da su i ljudi u Francuskoj naučili nešto od grupe iz Srbije,\nzaključuje Pjer Verdie, direktor Turističke organizacije Oksitanije.\nProjekat #EU za tebe-za kulturno nasleđe i turizam, koji implementira GIZ, upravo je radi unapređenja turizma u Istočnoj Srbiji povezao naše i francuske aktere čija su iskustva u ovom poslu dragocena.\nOvo je prvo studijsko putovanje i povezivanje sa inostranim partnerima u okviru projekta, na proleće je već planirano novo kao i obuke zaposlenih u turističkom sektoru na Istoku Srbije.\nTagovi: #euzatebejug francuskeoksitanijatimočki vinari\nPrethodno Negotin: Preminula devojka u kući svog dečka\nSledeće Bradati novembar


Mladi se opijaju već u šesnaestoj : Nadlanu.com\nMladi se opijaju već u šesnaestoj\nObjavljeno 4. nov 2013. / 09:48:55\nDva pića dnevno za muškarce i jedno piće dnevno za žene smatraju se dozom alkohola koja nije štetna. Ova matematika ne znači da čašice pića mogu da se sabiraju na nedeljnom nivou – ako se ne pije pet dana, ne znači da vikendom može da se nazdravi sa pet čaša vina ili 14 čašica rakije. Ako ne možete bez čaše – onda je to zavisnost.\n„U mojoj porodici alkohol je uvek imao status rado viđenog gosta. Kad sam bio mali davali su mi penu od piva, a kada sam stigao u pubertet dobijao sam vino uz ručak i večeru da mi se obrazi zacrvene. Kada sam stigao u mladalačke godine shvatio sam da pijem i kad sam raspoložen i kad nisam, kad se posvađam sa devojkom ili sa njom proslavljam tri meseca zabavljanja, položen ispit na fakultetu ili dobitak na kladionici. Međutim, vrlo brzo sam počeo da pijem i kad Zvezda pobedi i kada Zvezda izgubi, kad me iznervira gužva u prevozu, kada je ružno vreme i kada mi je sve potaman. Konačno sam shvatio da je opravdanja sve manje, a pića sve više”, priča Dušan M. (24), koji se već godinu dana leči od alkoholizma.\nNa lečenje nije došao na nagovor porodice, jer od početka studija živi samostalno, pa ga roditelji uglavnom viđaju vikendom i ne primećuju „promene” u njegovom ponašanju, niti na nagovor drugara, jer u društvu važi za veseljaka kad popije. Pomoć lekara je potražio kada je organizam počeo da šalje signale da ne može da igra „utakmice” sa popijenim čašama pića i kada mu je lekar saopštio da ima uvećanu i masnu jetru i upozorio da sledeća dijagnoza može biti – ciroza.\nDr Petar Nastasić, predsednik Republičke komisije za prevenciju zloupotrebe alkohola i alkoholizma i profesor na katedri za socijalni rad Fakulteta političkih nauka u Beogradu, upozorava da je alkoholizam dobio razmere nezarazne epidemije i dodaje da je više od 80 odsto mladih do 16 godine života već probalo alkohol i da se trećina njih opijala.\n„Mladi počinju da piju u 12-13 godini, a već u šesnaestoj piju svaki dan i povremeno se opijaju, što ne treba da čudi s obzirom na to da je u našoj sredini alkohol – član porodice. Pićem se ne „zaliva” samo rođenje i krštenje deteta, rođendani, venčanja, ispraćaji u vojsku, nove godine i porodične slave, već i utakmice omiljenog tima, nerviranje zbog gužve u saobraćaju, nesporazumi sa šefom, problemi u porodici. Muzički festivali koji magnetski privlače mlade osobe, kao što su „Birfest”, „Guča” i „Egzit” su inkubatori koji proizvode nove zavisnike od alkohola. U velikom broju porodica deci se daje pivo, koje uzimaju i trudnice i dojilje uz argumentaciju da ovo piće sadrži vitamin Be. Ženama koje imaju problem sa krvnom slikom često se nudi vino sa objašnjenjem da ono vraća boju u obraze", kaže dr Nastasić.\nGodišnje najmanje oko 54.000 vozača sedne za volan pod dejstvom alkohola, pokazuje statistika MUP-a Srbije. Gotovo polovina njih ima od 0,5 do 1,2 promila alkohola u krvi, dok čak oko 20 odsto vozača seda za volan i u stanju mnogo teže alkoholisanosti. Njihovo prisustvo na ulici se iz godine u godinu povećava, kao i broj saobraćajnih nesreća koje čine. Ovi vozači su razdražljivi, koncentracija i koordinacija pokreta im je značajno umanjena, vid im je slabiji za 30, a sluh za čak 40 odsto.\nOn ističe da u našoj zemlji ne postoje podaci o broju alkoholičara, jer se tek svaki deseti javlja na lečenje.\n„Nemamo ni zbirnih podataka o broju lečenih zavisnika od pića, niti o broju saobraćajnih nesreća kojima je kumovao alkohol. Znamo da svaki peti pacijent u ordinaciji lekara opšte prakse ispoljava obrazac pijenja koji se može definisati kao rizičan. Stručnjaci smatraju čak 15 odsto muškaraca u našoj zemlji dnevno popije više od 60 grama čistog alkohola, što predstavlja veoma visok rizik za hronično i akutno oštećenje zdravlja, dok 7,7 odsto žena dnevno uzima više od 40 grama čistog alkohola. Nažalost, na lečenje dolaze samo osobe kojima se preti razvodom i one kojima je zdravlje ozbiljno narušeno, pa se alkoholičari uglavnom leče na internističkim i neurološkim odeljenjima ili u psihijatrijskim bolnicama”, naglašava dr Nastasić.\nOn dodaje da je regionalni ured Svetske zdravstvene organizacije za Evropu nedavno upozorio da stari kontinent troši više alkohola po glavi stanovnika nego ostatak sveta i svim zemljama članicama naložio da naprave smernice za smanjenje potrošnje alkohola. Rezultati evropske Epidemiološke studije o upotrebi duvana, alkohola i droga među učenicima (ESPAD) govore da stanovnici Rusije i Skandinavije piju samoubilački, a da samo građani Španije i Francuske nemaju problem sa pijenjem. Rezultati ove studije iz 2011. pokazuju da je 36 odsto učenika u Srbiji reklo da se opilo barem jednom u mesecu koji je prethodio istraživanju, a problem je što je taj procenat u Srbiji u osetnom porastu u odnosu na prethodno istraživanje iz 2007. godine.


Incko: Ratnohuškačka retorika je potpuno neprihvatljiva\nVisoki predstavnik u BiH Valentin Incko izražava duboku zabrinutost zbog "nedavnih razdornih izjava pojedinih visokorangiranih političkih i institucionalnih lidera koje podsjećaju stanovnike BiH na tragične sukobe iz devedesetih, i koje nisu u skladu sa dugoročnim naporima na promociji mira, stabilnosti i prosperiteta BiH".\n"Takva ratnohuškačka retorika je potpuno neprihvatljiva u kontekstu Dejtonskog mirovnog sporazuma", rečeno je Srni iz OHR-a u pisanom odgovoru na pitanje kako gledaju na izjave bošnjačkog člana Predsjedništva BiH Bakira Izetbegovića u vezi sa Republikom Srpskom i Kosovom.\nU svjetlu ovih izjava, kao i drugih reakcija političkih lidera u BiH koje nisu doprinijele spuštanju tenzija, visoki predstavnik ponovlja da je BiH jedinstvena, suverena zemlja koja se sastoji iz dva entiteta.\nIz OHR-a napominju da sve stranke moraju poštovati institucije BiH, te im omogućiti da neometano djeluju i donose odluke.\nIncko je pozvao nosioce javnih funkcija da odbace neodgovornu retoriku i da umjesto toga intenziviraju napore na poboljšanje rada institucija na svim nivoima vlasti, a u korist svih građana BiH.


Vulin: Pomoć Kine u epidemiji nikada neće biti zaboravljena, jer je došla prva\nSeptembar 4, 2020 Septembar 4, 2020 admin 0 Comments\nVisoko cenimo podršku Kine prema rešavanju statusa Kosova i Metohije mirnim putem, istakao je ministar odbrane Srbije Aleksandar Vulin u razgovoru sa ministrom odbrane NR Kine generalom Vei Fengheom u Moskvi.\nVulin je kolegi iz Kine zahvalio za čvrstu podršku te zemlje legitimnim zahtevima Srbije za očuvanje teritorijalnog integriteta i poručio da Srbija čvrsto i principijelno podržava politiku “jedne Kine”, njen suverenitet i teritorijalni integritet.\n“Čelično prijateljstvo Srbije i Kine na najbolji način je potvrđeno u teškim okolnostima borbe protiv korona virusa, kada je Kina uputila u Srbiju vrhunski tim stručnjaka koji su mnogo pomogli Srbiji svojim iskustvom i savetima u suzbijanju pandemije”, saopštilo je Ministarstvo odbrane Srbije.\nDragocena pomoć Kine i u medicinskoj opremi nikada neće biti zaboravljena, jer je došla prva i onda kad je najpotrebnija, od prijatelja koji nas nisu zaboravili ni onda kada su i sami vodili bitku protiv opasnog a nevidljivog neprijatelja, rekao je Vulin posle susreta na marginama vojne konferencije u Moskvi.\nFenghe je rekao da je Kina pobedila virus korona, da već 20 dana nemaju nijedan novi slučaj zaraze i da je spremna u svakom trenutku da nastavi da pomaže Srbiji u onome što joj je potrebno u borbi protiv pandemije.\n“Srbija nastavlja da se bori za principe međunarodnog prava”\nVulin je izjavio u Moskvi i da će Srbija nastaviti da se bori za principe medjunarodnog prava, dok se velike sile “ne dogovore”, prenelo je njegovo ministarstvo.\n“Dok se ponovo ne uspostavi sistem i poredak medjunarodnog prava, svet će biti teško i neizgledno mesto, ali Srbija će nastaviti da se bori za principe medjunarodnog prava, jer samo tako mali mogu da opstanu”, rekao je Vulin.\nOn je danas u Moskvi učestvovao na zajedničkom zasedanju ministara odbrane “Zajednice nezavisnih država” (ZND), država “Šangajske organizacije za saradnju” (ŠOS) i “Organizacije dogovora o kolektivnoj bezbednosti” (ODKB).\nVulin je rekao da je srpski narod “veliki po svojim shvatanjima i po žrtvama koje je podneo za slobodu” i ponovio da je Srbija vojno neutralna, da “nikada neće postati deo bilo kojeg vojnog saveza”.\nDodao je da je za Srbiju veoma važno što učestvuje na forumima kakav je danas u Moskvi, gde su njeni stavovi i razmišljanja “pažljivo saslušani”.\n“Naša miroljubiva politika ovde se poštuje. Naša vojna neutralnost visoko se ceni, a naša principijelna borba za medjunarodno pravo je nešto po čemu se razlikujemo i od mnogo moćnijih i snažnijih zemalja”, ocenio je Vulin.\nVulin je u Rusiji na poziv ministra odbrane generala-armije Sergeja Šojgua s kojim će se sastati, a imaće i drugih sastanaka s ministrima. Prisustvovaće i zatvaranju Međunarodnih vojnih igara na poligonu Alabino, kod Moskve.\n← Vučić i Hoti u ponedeljak razgovaraju o tri nove teme\n“ODLIČAN SASTANAK U OVALNOJ SOBI”: Vučić zadovoljan odnosom prema Srbiji →\nUpozorenje za obale reka u Srbiji: Slede tri neizvesna dana, na ove 3 tačke je kritično, nivo vode i dalje raste\nSRBIJO NA NOGE! “Vedrana je poljubila majku i istrčala u čarapama” PORODICA U SUZAMA MOLI ZA POMOĆ (VIDEO)


Jorge Lorenzo kao promoter Alfa Romea\n2 Apr 2014 - 20:30 Vesti Link\nItalijanska kompanija Alfa Romeo i poznati vozač u MotoGP šampionatu, Španac Jorge Lorenzo, potpisali su ugovor o saradnji i promovisanju ovog brenda\nU 2014. godini, višestruki svetski šampion u motociklizmu, Jorge Lorenzo biće promoter marke Alfa Romeo. Iako Španac vozi za ekipu Yamaha u MotoGP šampionatu, italijanski proizvođač automobila veruje da se ovde radi o “dobitnoj”, tačnije pobedničkoj kombinaciji.\nU suštini, Alfa Romeo je sportska marka, a logo se već nalazi na kombinezonu i kacigi Lorenca, koji je veliki sportista i šampion, tako da je veza više nego očigledna. Na ovaj način će Alfa komunicirati sa svojim fanovima iz sveta na dva točka, ali i šire, odnosno svima onima koji prate MotoGP. Za to vreme, španski motociklista će voziti Giuliettu, i to najnoviju verziju Quadrifoglio Verde, ali i neke druge modele, kao što su MiTo i superatraktivni 4C, baš kao što je to učinio i na poznatoj test stazi Balocco, gde Alfa Romeo ispituje svoje automobile.\nInteresantno je to što je upravo ovaj automobil, Alfa Romeo 4C postao i zvanični Safety Car, doduše, jednog drugog takmičenja u brzinskom motociklizmu, odnosno Svetskog Superbike šampionata. U svakom slučaju, to neće smetati da Jorge Lorenzo promoviše sportke vrednosti Alfe, kao i tehnologiju, bezbednost i visoke standarde.\nOvo partnerstvo španskog motocikliste i italijanskog proizvođača odnosi se i na marketinške kampanje i promociju putem takozvanih tradicionalnih medija, ali i kroz nove medije, a ponajviše društevene mreže. U svakom slučaju, Lorenzo i Alfa imaju mnogo toga zajedničkog, a pre svega strast prema stazi i trkačkoj atmosferi.\nčitanja : 904\nDobitnu kombinaciju treba da potraze nesto severnije ako misle da ona bude pobednicka. Ne u Spaniji.\nAutor Vojvoda 03 Apr 2014, 00:58\nJorge Lorenzo je i promoter Sector satova...\nAutor Orlo 04 Apr 2014, 11:16


Jeftini letovi iz Palma de Majorke za Dablin - Avio karte Palma de Majorka Dablin - eSky.rs\nAvio karte iz Palma de Majorke za Dablin\nPretražite letove iz Palma de Majorke za Dablin\nProverite najbolje prilike za letove iz Palma de Majorke za Dablin\n✔ Postoje li posebne ponude za letove iz Palma de Majorke za Dablin na eSky.rs?\n✔ Mogu li se pobrinuti za osiguranje prilikom rezervacije leta iz Palma de Majorke za Dablin?\n✔ Ako rezervišem let iz Palma de Majorke za Dablin, mogu li da rezervišem ujedno i smeštaj?\n✔ Koje avio-kompanije nude letove iz Palma de Majorke za Dablin?\nBudite sigurni, da na eSky.rs ponuda letova iz Palma de Majorke za Dablin uključuje ne samo niskotarifne avio-kompanije, već i one koje su specijalizovane za visoki standard.\nPalma de Majorka Dablin\nPopularne avio kompanije na ruti Palma de Majorka - Dablin\nJeftini letovi do Španije Jeftini letovi iz Španije Jeftini letovi za Melilju Jeftini letovi iz Melilje Jeftini letovi Guilsfield Jeftini letovi Guilsfield\nJeftini letovi do Barbadosa Jeftini letovi iz Barbadosa Jeftini letovi do Charleston Intl Airport Jeftini letovi od Charleston Intl Airport


BalkanMagazin :: Kosovski Albanci masovno napuštaju Kosovo\nKosovski Albanci masovno napuštaju Kosovo\npetak, 06. februar 2015 11:13\nAlbanski mediji izveštavaju o tragediji, na Jutjubu pojavljuju se potresni snimci gde neki pokušavaju da zadrže ovaj odlazeći narod a analitičari pišu pretpostavke – zbog čega se ovo dešava i kakvo je to „humano iseljavanje“ iz tek stečene države\n(foto, snimak koji emituje Radio Slobodna Evropa, sa srpsko - mađarske granice čitavih porodica Albanaca sa Kosmeta koji pokušavaju ilegalno da napuste zemlju)\nAlbanski mediji spekulišu šta bi mogao da bude razlog ovog, čini se, organizovanog iseljavanja kosovskih Albanaca koji počinju da prodaju kuće i imanja ne bi li imali dovoljno novca da se snađu u „velikom svetu“.\nJoš pre samo nekoliko nedelja Balkanmagazin izvestio je o tome kako se na beogradskoj autobuskoj stanici mogu videti grupe od po pedesetak Albanaca koji, sa potvrdom dobijenom od MUP-a, mogu u Srbiji da provedu 15 dana. Zatim se veoma brzo organizuju i ilegalno odlaze u Mađarsku, odakle do nedavno u Nemačku – dok Nemci nisu počeli s deportacijama na Kosovo a zemlje Kvinte naložile kosovskoj policiji da emigrante zadržava na granici i ne puštaju ih s Kosova.\nNa snimku Slobodne Evrope nije jasno sa koje strane granice je snimljeno ali se sugeriše da je to sa srpske strane a reporteri i Albanci - govore srpskim jezikom\nProjekat ili spontano iseljavanje?\nZa samo petnaestak dana broj odlazećih Albanaca popeo se na oko 5.000, sela se prazne i izgleda sve jasnije da nije u pitanju spontano i sporadično napuštanje novonastale države usled siromaštva nego – kao da je reč o nekakvom projektu?\nAlbanski mediji izveštavaju o tragediji, na Jutjubu pojavljuju se potresni snimci gde neki pokušavaju da zadrži ovaj odlazeći narod a analitičari pišu pretpostavke – zbog čega se ovo dešava i kakvo je to „humano iseljavanje“ iz tek stečene države.\nPojedine albanske diplomate (iz Albanije) smatraju da se radi o bedi ali da je presudna neka „spoljna stimulacija“. Listovi navode moguće razloge – spekulacije su različite.\nMoguće je, prema analitičarima, da se radi o tome da su mnogi Albanci s Kosova učesnici sirijskog rata i borci za ISIS. Neki, pak, smatraju da je Mađarska – u koju ilegalno prelaze iz Srbije – dobila izvesne fondove od EU koji bi služili za pomoć ekonomskim azilantima. Prema nekima, EU testira na ovaj način koliko Albanaca dnevno može da ilegalno uđe na njenu teritoriju.\nMoguće je i da projekat ove selidbe potpisuje vlada Kosova, kako bi se smanjenjem broja stanovnika smanjio broj nezposlenih, sve veće nezadovoljstvo usled bede i bes na elitu koja je učinile narod siromašnijim nego ikad.\nNeke teorije ne zvuče uverljivo, poput one da je Mađarska, gde su inače izrazito neraspoloženi prema strancima, pristala na eksperiment s kosovskim Albancima.\nOne prema kojima Albanci beže s Kosova jer su učestvovali u siririjskom ratu takođe nisu logične: Kosovo nema zakon koji zabranjuje ratovanje u drugim državama a i na Kosovu postoji dovoljan broj kampova i džamija gde se ovi vojnici obučavaju, da bi neko morao da beži i krije se u Evropi jer je ratovao za Islamsku Republiku.\nSiromaštvo i sve veća netrpeljivost među slojevima na Kosovu deluju kao najrealniji razlozi za ovakav „projekat“, mada se sve dešava tako brzo i broj „ekonomskih izbeglica“ se svakim danom toliko povećava da i ta ideja, o kosovskoj vladi koja raseljava svoje stanovništvo, zvuči neuverljivo. Posebno ako uzmemo u obzir sve jači trend prodaje imovine, čemu Albanci dosad nisu bili skloni, to ukazuje kao da se dešava nešto ozbiljnije.\nIz razgovora s ljudima koji su napustili Kosovo, čitanja albanskih medija i gledanja video materijala gde autobusi puni ljudi čekaju dok poneki očajni građanin urla i moli ljude da ne odlaze – ne da se zaključiti o čemu se tačno radi.\nReporteri Slobodne Evrope presreli su izbeglice sa Kosova negde na granici, u džipu sa mađaraskim registarskim tablicama (http://oravlen.com/?p=2961)\nMožda je ovo tako nejasno jer do sada niko nije postavio pravo pitanje, možda jer nije znao koga da pita a možda i jer je reč o ideji u začetku o kojoj ćemo svakako tek slušati, a moguće i razumeti šta se to dešava na Kosovu kojim se ne bavimo - osim kada je reč o smenjenom ministru koji je Srbin ili incidentu na nekom groblju ilu demonstracijama Samoopredeljenja, koje takođe pogrešno tumačimo.\nNije Kurti izveo onoliki svet nedavno na ulice da bi smenio jednog srpskog ministra za kog do nedavno niko nije čuo. Nezadovoljstvo je mnogo dublje i ono su bili protesti protiv vlade Kosova, njenih poteza i njene nesmenjivosti.\nDok, po običaju, pratimo sporednu radnju, u Srbiji je sve više Albanaca koji nameravaju da negde odu. Ne znamo gde i ne zanima nas, propuštamo ih da izađu iz Srbije i naša „muka“, bar tako mislimo, prelazi na Mađare. Kako se stvari veoma brzo odvijaju i problem postaje sve vidljiviji i nezanemarljiv, verovatno, uskoro ćemo shvatiti i o čemu se, kog đavola, radi. Što beže, zašto beže masovno, ko je to organizovao, zbog čega ih svi propuštaju kroz svoje države iako nemaju vize ni za jednu članicu EU?


Beogradski glas (Beta) – Zamenik predsednika Demokratske stranke (DS) i gradonačelnik Paraćina Saša Paunović izjavio je da odluka o izlasku na lokalne izbore u tom gradu nije doneta, ali da je jasno da postoje različita mišljenja u javnosti o toj temi.\n„Neki uspevaju da sagledaju stvari i iz našeg lokalnog ugla gledanja i jasno im je da za uspešnost bojkota ništa ne znače izbori u dve opštine. Drugima je najvažnija ‘čista ideja’, kao da nije reč o živim ljudima i sudbinama nego o analizi književnog dela“, rekao je Paunović u intervjuu za Blic.\n„Da niko ne zameri, ali nisu svi u ovom širokom savezu relevantni donosioci odluka pa otuda možda iznenadjenje kod nekih. Ja sam, recimo, rezigniran ali ne baš i iznenadjen ovim ‘iznenadjivanjem’… Bitka za bojkot i kasnije promene neće se odlučiti na dva odsto ukupnog biračkog tela. Može opozicija i bez dve ili tri lokalne samouprave“, rekao je on.\nNa pitanje da prokomentariše najave da će iz Saveza za Srbiju biti izbačen svako ko izadje na izbore a da to povlači i isključenje iz DS, Paunović je rekao da je SzS takva organizacija da iz nje niko ne može da bude isključen, tako da nikakva odluka SzS ne može „da povuče“ isključenje iz organizacije koja je osnivač SzS.\n„Naravno, iz DS će biti isključen svako ko prekrši odluku donetu na stranačkim organima kakva je i važeća odluka o bojkotu“, rekao je on.\n„Dok odluka o bojkotu nije doneta, već sam sam obišao 1.100 domaćinstava u gradu i selima, a članovi tima obišli su 15.536 domaćinstava ukupno, to jest sve što postoji u opštini otprilike. Ako se to može smatrati kampanjom u trenutku donošenja odluke o bojkotu, bili smo u kampanji već godinu dana“, dodao je Paunović.\nOznakebojkot bojkot izbora izbori lokalni izbori Naslovna-centar Naslovna-traka Paraćin Saša Paunović\n„Vlast se plaši i pokušava da otupi oštricu bojkota izbora“


Merkel i Makron za reformu eurozone | Francuska, Njemačka | Al Jazeera Balkans\nNjemačka kancelarka kaže da ne vidi veliku razliku između vizije za Evropu francuskog predsjednika i plana za koalicijske pregovore koji su sastavili konzervativci i SPD.\nEmmanuel Macron je kazao da se još trebaju 'definirati detalji' reformiEPA\nNjemačka kancelarka Angela Merkel i francuski predsjednik Emmanuel Macron razgovarali su u Parizu o izgledima za dogovaranje reformi eurozone i izjavili su da su predani jačanju bloka jedinstvene valute i Evrope kao cjeline.\nMerkel, koja vjeruje da će socijaldemokrate odobriti pokretanje formalnih koalicijskih pregovora s njenim konzervativcima na posebnom stranačkom kongresu ovoga vikenda, došla je u Pariz na razgovore s Macronom nakon što su se dva čelnika dogovorila na samitu Evropske unije prošlog mjeseca da će napraviti zajedničke planove za eurozonu do marta.\nMerkel je rekla tokom posjete Parizu da ne vidi veliku razliku između ambiciozne vizije za Evropu francuskog predsjednika i plana za koalicijske pregovore koji su sastavili konzervativci i Socijaldemokratska partija Njemačke.\n"Njemačka i Francuska mogu i trebaju preuzeti vodstvo po mnogim pitanjima [koja se odnose na Evropu] i stoga shvatam da Francuska čeka da mi dobijemo novu vladu", kazala je Merkel na zajedničkoj konferenciji za novinare s Macronom.\nMacron je kazao da se još trebaju "definirati detalji" reformi.\n"To će biti tema naših razgovora danas i u sedmicama i mjesecima koji će slijediti, kako bi definirali put koji će nas odvesti u tom smjeru", rekao je francuski predsjednik.\n"Na širokoj osnovi apsolutno ne vidim razliku. To je Evropa koja mora imati zajedničku vanjsku politiku u pogledu strateških pitanja, Evropa koja mora stvoriti vlastitu politiku razvoja, Evropa s odbrambenom politikom i Evropa koja mora biti ekonomski snažna", dodala je Merkel.\nBez dogovora Njemačke i Francuske, koje čine 50 posto proizvodnje eurozone, malo je vjerovatna realizacija bilo kakve ambicije za poboljšanje evropske ekonomske i monetarne unije i odolijevanje budućim krizama.


Mićunović: SPC da se bavi sahranama a ne državnom politikom | Autonomija\nMićunović: SPC da se bavi sahranama a ne državnom politikom\nDa li se demokratskim može nazvati režim u kom sve odluke donosi jedan čovek i sve su idealne?\nPredsednik Političkog saveta Demokratske stranke Dragoljub Mićunović ocenio je da je “neodgovorno” da se državni vrh sastaje sa čelnicima Srpske akademije nauka i umetnosti i Srpske pravoslavne crkve kako bi formulisao državnu politiku a da se pri tom zanemaruje Skupštinu Srbije.\n„Zna se šta je uloga SANU – da brine o nauci i umetnosti, kao i SPC – da prima ljude u crkvu i da ih sahranjuje. S druge strane, zaobilazi se parlament koji je predstavničko telo svih građana“, rekao je Mićunović za Radioteleviziju Vojvodine.\nDodao je da devedesetih godina prošlog veka nije bilo spremnosti za razgovor sa Albancima, već je Kosovo jedino bio važno kao rezervoar glasova za izbore.\nOn je upitao da li se demokratskim može nazvati režim u kom sve odluke donosi jedan čovek i sve su idealne.\n„Nakon velike pobede nad fudbalskom silom Albanijom premijer Aleksandar Vučić kaže da će izgraditi novi fudbalski stadion. Pa valjda postoji neko drugi ko je za to zadužen“, rekao je Mićunović.


Zaseda Krizni štab, nove mere ili ublažavanje postojećih | 013 info\nZaseda Krizni štab, nove mere ili ublažavanje postojećih\nTanjug\tPet, 18/12/2020 - 08:54\nSednica Kriznog štaba, na kojoj bi, prema najavama, mogle biti donete nove mere ili ublažene postojeće, počela je oko 08.00 časova.\nPrema najavama medija, Krizni štab bi mogao da donese odluku o ublažavanju određenih mera, pre svega, onih koje se odnose na radno vreme tržnih centara, frizerskih i kozmetičkih salona tokom vikenda.\nEpidemiolog i član Kriznog štaba izjavio je ranije da je ''nerealno'' da se popuste mere što se tiče radnog vremena prodavnica i butika.\n"To su dobre želje, dobre namere, sve mislim najbolje o tome, ali mislim da je nerealno u ovom momentu. U ovoj situaciji je izuzetno važno da se relaksiraju intenzivne nege u bolnicama, da se spusti kriva dovoljno da bi realno mogli da pričamo o popuštanju mera", rekao je Kon.\nČadež je naveo da srpska privreda neće izdržati taj ''udar'' i dodao da najveći broj domaćih kompanija upravo u decembru ima najveći promet u godini.


Završna konferencija FP7 projekata LEGATO i EUROLEGUME\nSa ponosom možemo reći da je Novi Sad u periodu od 26. do 30. septembra bio centar evropske nauke, a da je Institut za ratarstvo i povrtarstvo ponosno poneo ulogu organizatora dva veoma značajna naučna skupa koja su se održala u hotelu “Park”, u Novom Sadu. U periodu od 26. do 28. septembra održala se završna konferencija FP7 projekata LEGATO i EUROLEGUME, posvećena zrnenim mahunarkama. Tokom tri dana završne konferencije bili su prezentovani naučni i tehnički rezultati razvijeni tokom projekata od strane više od sto istraživača iz cele Evrope.\nS obzirom na to da se oba projekta bave leguminozama, Evropska komisija je insistirala da se objedine završne konferencije oba projekta, a Institut za ratarstvo i povrtarstvo je na osnovu izuzetnih rezultata postignutih u realizaciji postavljenih ciljeva projekta, imenovan za domaćina i organizatora konferencije.\nKao organizatori završne konferencije i kao predstavnici Instituta, uvaženom skupu obratili su se dr Sanja Vasiljević, pomoćnik direktora za naučnoistraživačke poslove i dr Vuk Đorđević, viši naučni saradnik zaposlen u Odeljenju za soju. Oni su kao domaćini skupa pozdravili sve prisutne, poželeli srdačnu dobrodošlicu i izrazili zadovoljstvo što se ovako značajan naučni skup održava upravo u Novom Sadu, u organizaciji Instituta.\nSkup je svečano otvorila Svetlana Bogdanović, predstavnik Ministarstva prosvete, nauke i tehnološkog razvoja Republike Srbije, poželevši svima dobrodošlicu i uspešan rad.\nNa održanoj konferenciji za medije, nakon svečanog otvaranja konferencije, izjave su dali dr Sanja Vasiljević, pomoćnik direktora za naučnoistraživačke poslove Instituta za ratartstvo i povrtarstvo, Eduardo Rosa, rukovodilac projekta EUROLEGUME, Ričard Tomson, rukovodilac projekta LEGATO i Diego Rubiales, predstavnik COST akcije.\nDr Sanja Vasiljević u izjavi za medije istakla je važnost završne konferencije i projekata u kojima učestvuje preko 300 istraživača iz više od 20 zemalja i naglasila da je ovo prilika da Srbija usmeri svoja dalja istraživanja prema tradicionalnim leguminozama koje su pomalo zapostavljene. Pored soje, koja je najvažnija zrnena mahunarka, postoje tradicionalne kulture, kao što su pasulj, bob i druge kulture, koje nisu samo proteinske, nego i izuzetno lekovite, rekla je dr Sanja Vasiljević. Takođe je naglasila da bi Srbija trebalo da sledi put Evropske Unije kada je u pitanju povećanje površina pod leguminozama, ne samo da bi se obezbedile veće količine proteinske hrane, nego i iz ekoloških razloga, zbog toga što su leguminoze takoreći male fabrike azota.\nEduardo Rosa, rukovodilac projekta EUROLEGUME iz Portugala, izrazio je zadovoljstvo činjenicom da se ova konferencija održava u Novom Sadu i istakao važnost saradnje naučnih timova na pomenutim projektima. Naglasio je značaj razvijanja saradnje i povećavanja učešća naučnoistraživačkih timova iz Srbije u ovakvim projektima. Suština ovih projekata je uvođenje zrnenih mahunarki u ljudsku ishranu i povećanje proizvodnje, sa krajnjim ciljem povećanja zadovoljstva potrošača i proizvođača leguminoza. Rukovodilac projekta LEGATO, Ričard Tomson, istakao je za medije da se na ovom skupu ubiru plodovi četvorogodišnjeg rada koji je usmeren na promociju upotrebe leguminoza i povećanje proizvodnje. Razlog tome je, pre svega, povećana potražnja za leguminozama na tržištu, veća svest o potrebi za očuvanjem životne sredine, potreba za iznalaženjem jeftinijih izvora hrane, postizanje diverziteta u proizvodnji, kao i povećana zabrana upotrebe pesticida.\nPredstavnik COST akcije, Diego Rubiales, istakao je veliki značaj oba naučna skupa koja su se održala u Novom Sadu, a to su završna konferencija LEGATO i EUROLEGUME, posvećena zrnenim mahunarkama, kao i konferencija u čijem fokusu je fenotipizacija biljaka, koja je održana od 29. do 30. septembra. On je rekao da se najveći značaj ovih projekata ogleda u saradnji i povezivanju timova naučnih radnika iz različitih zemalja, kao i u razmeni znanja i iskustava.\nTokom konferencije predavanja su održali najeminentniji evropski naučnici, kao i plenarni predavači iz drugih vanevropskih zemalja, prezentujući rezultate istraživanja svim zainteresovanim učesnicima.\nPredavanja su održana u šest sesija, sa veoma interesantnim temama: genetika i oplemenjivanje; tolerantnost biljaka prema biotičkom stresu, poboljšanje kvaliteta leguminoza – inovativna hrana, definisanje ideotipa korena i interakcija sa mikroorganizmima, agronomija, klimatske promene, adaptacija na stres i mere za ublažavanje.\nPredavanje je održao i Massimo Burioni, predstavnik Evropske komisije, a tema njegovog predavanja bila je FOOD2030 – Novi okviri politike Evropske Unije, vezani za istraživanje i inovacije u oblasti proizvodnje zdravstveno-bezbedne hrane.\nPored glavnog programa, održana je i prezentacija prehrambenih proizvoda od zrnenih mahunarki, koji su nastali tokom projekta. Održane su i dve panel diskusije sa temom kako povećati konzumiranje i proizvodnju leguminoza.\nU periodu od 29. do 30. septembra, održana je i konferencija pod pokroviteljstvom dva međunarodna projekta, COST FA 1306 i EPPN2020, u čijem fokusu je fenotipizacija biljaka na svim nivoima, od ćelijskog do nivoa cele biljke. Teme konferencije obuhvatile su istraživanja iz oblasti primene savremenih metoda fenotipizacije u oplemenjivanju, sa ciljem povećanja prinosa, iskorišćavanja hraniva, kao i tolerantnosti prema abiotičkim i biotičkim faktorima stresa. U radu konferencije učestvovao je veliki broj vodećih istraživača u ovoj naučnoj oblasti, profesora Univerziteta, kao i mladih naučnika iz više od 20 zemalja.\nVelika je čast što je Institutut za ratarstvo i povrtarstvo, kao domaćin i organizator ova dva značajna naučna skupa, prepoznat kao odgovoran i respektabilan partner u realizaciji međunarodnih projekata finansiranih od strane Evropske Unije.


LSV | Srbiju organizovati u pet izbornih jedinica\nBeograd, 05. mart 2021 - Liga socijaldemokrata Vojvodine i Vojvođanski front predstavili su danas predlog novog izbornog zakona Republike Srbije koji podrazumeva novu izbornu organizaciju države u pet izbornih jedinica. Dokument je zajednički predlog članica Vojvođanskog fronta i potpisaće ga LSV, Vojvođanska partija, Demokratski savez Hrvata u Vojvodini, Rumunska stranka, Crnogorska partija, Zajedno za Vojvodinu, Rusinska stranka, Forum intelektualaca 21, Savez vojvođanskih Slovaka i Vojvođanska zelena unija.\nNa konferenciji za novinare istaknuto je da je nedopustivo da Srbija bude jedina evropska i moderna svetska država koja ima izborni sistem takav da je cela država jedna izborna jedinica.\nPredlog će biti poslat predsedniku Narodne skupštine Republike Srbije Ivici Dačiću i izvestiocu Evropskog parlamenta za Srbiju Vladimiru Bilčiku, a želja predlagača je da se o ovom dokumentu raspravlja i na međustranačkom dijalogu oko izbornih uslova.\n- Očigledno je da pitanje decentralizacije nije u fokusu političkih organizacija, stranaka i svega onoga što imamo prisutno na političkoj sceni Republike Srbije, nego se ne nalazi ni u platformama ili programima koje oni kandiduju za sada već izvesne međustranačke razgovore. Iz tog razloga je Vojvođanski front rešio da izađe sa ovom temom, da je kandiduju za te razgovore i očekujemo da će se ozbiljno pristupiti jednoj izuzetno važnoj temi kada je u pitanju decentralizacija političkog života i političkog sistema u Srbiji, pa samim tim i izbornih procesa – istakao je predsednik Vojvođanske partije Aleksandar Odžić.\nOn je naveo da je u Srbiji ukupno 6.467.129 birača.\n- Od ukupnog broja narodnih poslanika - 250, čak 96 dolaze iz Beograda što je procentualno 38%, a ostaih 62% je iz ostatka Srbije. To je neravnomerna zastupljenost kad je u pitanju Skupština Srbije i gotovo polovina opština nema svoje predstavnike u Narodnoj skupštini Republike Srbije – istakao je on.\nPredlog Vojvođanskog fronta je da se Srbija podeli na pet izbornih jedinica.\nPrva bi obuhvatala upravne okruge ili 45 opštine AP Vojvodine koje već imaju svoje izbore za pokrajinski parlament i u tom smislu je to jedna zaokružena izborna celina. U Vojvodini je na poslednjim izborima bilo 1.693.838 birača. Na osnovu toga bi se za NSRS biralo 64 narodnih poslanika, a u aktuelnom je 48 poslanika iz Vojvodine.\nOdžić je istakao da bi se mandati raspoređivali srazmerno broju osvojenih glasova, metodom najvećeg količnika (Dontova raspodela). Broj narodnih poslanika koji se bira bi se usklađivao u momentu raspisivanja izbora, a na osnovu broja upisanih birača u datoj izbornoj jedinici. Cenzus bi bio tri odsto osvojenih glasova, a za stranke nacionalnih zajednica bi važio prirodni prag, osim u slučajevima kada određena nacionalna zajednica, u određenoj izbornoj jedinici po ovoj podeli ima po popisu više od pet odsto svoje populacije.\nPredsednik Lige socijaldemokrata Vojvodine Nenad Čanak je istakao da je tema izbora jedna od ključnih tema u demokratiji i upravo zbog toga pitanje broja izbornih jedinica, načina organizovanja izbora, načina zastupljenosti u NSRS svih građana Srbije, iz svih delova Srbije je ključno pitanje demokratije.\n- Narodna skupština je u ovom trenutku u velikoj meri oštećena činjenicom da je zbog neodgovornog ponašanja pojedinih stranaka koje sebe, dosta ishitreno, nazivaju opozicione, pa je dovedena u poziciju da u njoj praktično ne postoje opozicione stranke i da je Skupština Srbije isporučena na tacni Srpskoj naprednoj stranci i njenim koalicionim partnerima, a istovremeno su njeni opozicioni birači ostavljeni bez predstavnika. Ovako ostaviti Narodnu skupštinu bez višestranačja znači ne snositi odgovornost za ukidanje višestranačja i vraćanje jednopratijskom sistemu o kome se odlučuje unutar stranke. Ili vlast ode u ruke jednog čoveka – rekao je Čanak.\nPrema njegovim rečima, predlog izbornog sistema sa pet izbornih jedinica i povećanim brojem biračkih mesta treba da dovede do toga da višestranačje živi, jer će ono, kao kaže Čanak, ako ne bude negovano, nestati, jer će se stranke ugasiti, a vlast će početi da se menja nasilnim metodama.\n- Aktuelna skupštinska većina mora da bude svesna da većina je relativna stvar i ne traje zauvek. Mnogo smo se nagledali u proteklih decenija onih koji su mislili da nikad neće proći njihovo vreme, pa je prošlo. Proći će i ovo, a šta će ostati od države posle toga, to je odgovornost svih onih koji su danas na vlasti i opozicije koja mora voditi računa o tome da li hoće da bude vlast umesto vlasti ili hoće da bude demokratska alternativa vlasti nudeći drugačije rešenje – zaključio je Čanak.


Univerzitet u Banjaluci drugi u BiH, skok na svjetskoj listi | Banja Luka 24 sata\nHome Banjaluka Univerzitet u Banjaluci drugi u BiH, skok na svjetskoj listi\nUniverzitet u Banjaluci drugi u BiH, skok na svjetskoj listi\nNa najnovijoj Vebometriks listi (Webometrics Ranking of World Universities), Univerzitet u Banjaluci zauzeo je drugo mjesto na listi univerziteta iz Bosne i Hercegovine.\nPrema izvještaju za juli 2018, ovaj Univerzitet se nalazi na 3393. poziciji u svijetu.\nU januaru ove godine Univerzitet je bio na 3.546 poziciji i bio je na četvrtom mjestu u BiH, a prije godinu dana nalazio se na 4.834 poziciji u svijetu i na sedmom mjestu u BiH.\nPrvih 26 mjesta u svijetu na Vebometriks rang-listi zauzimaju uglavnom američki univerziteti. Prvi je Harvard, koji već godinama drži tu poziciju, odmah poslije njega je Univerzitet Stanford, a u stopu ih prati Masačusetski tehnološki institut (MIT).\nKada su u pitanju evropski univerziteti, najbolje rangiran je Univerzitet u Oksfordu, koji se ove godine našao na 7. mjestu.\nVebometriks lista je pokazatelj internet-vidljivosti, prisutnosti, otvorenosti i izvrsnosti/citiranosti univerziteta širom svijeta.\nOvo je svjetski priznata rang lista univerziteta, koju razvija i dva puta godišnje ažurira Sajbermetriks laboratorija Španskog nacionalnog istraživačkog savjeta. Cilj veb indikatora koji se koriste u metodologiji Vebometriksa je pružanje pouzdane i sveobuhvatne procjene globalnog učinka pojedinačnih univerziteta na osnovu njihovih aktivnosti i rezultata prisutnih na internetu, odnosno njihove relevantnosti i uticaja.\nVebometriks pozicija univerziteta zavisi od obima i kvaliteta dostupnog i transparentnog sadržaja koje ta akademska ustanova proizvede, od visoko citiranih veb publikacija do svih drugih sadržaja koji uključuju izvještaje, konferencije, teze, seminare, digitalne biblioteke, i druge publikacije univerziteta i njegovih fakulteta, departmana, istraživača i studenata.


Peti forum o internacionalizaciji poslovanja koji organizuju Razvojna agencija Srbije i Razvojna agencija Republike Srpske održan je 7. i 8. novembra u Banji Vrućici u Tesliću. Forum je okupio više od 200 učesnika, preduzeća, klastera, predstavnika razvojnih agencija i drugih institucija koje se bave razvojem.\nCentralni događaj i ovogodišnjeg foruma bili su međunarodni poslovni susreti koji su održani pod pokroviteljstvom Evropske mreže preduzetništva na kojima su učestvovala preduzeća i klasteri iz Republike Srpske, Srbije, Kine, Hrvatske, Njemačke, Mađarske, Crne Gore, Rumunije, Rusije, Slovenije, Turske i SAD. U okviru poslovnih susreta održano je više od 100 B2B sastanaka. Sektori u fokusu bili su poljoprivreda, metaloprerađivačka industrija, drvna i građevinska industrija, tekstil, auto industrija, informacione tehnologije, industrija plastike i plastičnih proizvoda i turizam.\nForum je svečano otvorila ministarka trgovine i turizma Republike Srpske Suzana Gašić koja je istakla da je ovaj događaj vrlo bitan za vlade Republike Srpske, Srbije, ali i u regionu.\n"Bitno je da jačamo našu privredu, bitno je da ostvarujemo kontakte sa privrednicima i u Srbiji i da se privrednici iz Srpske povezuju na pravilan način", rekla je Gašićeva novinarima.\nDržavni sekretar Ministarstva privrede Srbije Branimir Stojanović kazao je da će Ministarstvo privrede Srbije nastaviti da podržava ovakve inicijative jer je za mala i srednja preduzeća najpotrebnije da načine nove kontakte, prije svega regionalno, a onda i van regiona da izlaze na nova tržišta. On je dodao da privrednici na taj način imaju priliku i da upoznaju konkurenciju, kao i da se upoznaju o novim trendovima.\nNatalija Terzić, iz Razvojne agencije Srbije (RAS), izrazila je zadovoljstvo što već nekoliko godina za redom RAS i RARS na jednom mestu okupljaju veliki broj privrednika i organizacija iz više zemalja, a u cilju razmene iskustava, promovisanju poslovanja, kao i uspostavljanja i jačanja poslovne saradnje. I, kako je rekla, sve u okviru aktivnosti i uz podršku Evropske mreže preduzetništva (EEN).\n"Razvojna agencija Srbije prepoznaje i veliku pažnju posvećuje međunarodnim poslovnim susretima i aktivnostima koje se organizuju u okviru Evropske mreže preduzetništva, jer su od velikog značaja za naše privrednike i za uspostavljanje saradnje, te se nadamo se da će poslovni susreti koji slede biti i ovoga puta uspešni i da će iz njih proisteći neka buduća saradnja. Očekujemo da ćemo nastaviti sa ovom tradicijom i da ćete i sledeće godine biti naši gosti", kazala je Terzićeva.\nDirektor Razvojne agencije Republike Srpske Marinko Đukić podsetio je da se Forum održava naizmenično u Republici Srpskoj i Srbiji, a prethodna četiri bila su u Banjaluci, Novom Sadu, na Jahorini i Zlatiboru i na njima je učestvovalo više od 800 preduzeća, klastera i institucija koje se bave razvojem, tokom kojih je održano je više od 1.700 "B2B" sastanaka.\nParalelno sa poslovnim susretima, u okviru foruma održane su i četiri radionice, a održan je i panel o temi “Podrška MSP kroz EU fondove – iskustva i izazovi”.


Mladi na lokalu počinju pripreme za svoj Zakon : Gradska opština Zvezdara\nMladi na lokalu počinju pripreme za svoj Zakon\nU organizaciji Ministarstva omladine i sporta i lokalne Kancelarije za mlade, 4. marta u opštini Zvezdara održan je jedan od prvih konsultativnih sastanaka sa 50 predstavnika lokalne omladinske politike koji su dali svoja mišljenja i predloge za ključna pitanja i teme Zakona u funkciji dobrobiti mladih Srbije.\nU skladu sa Akcionim planom za sprovođenje Nacionalne strategije za mlade, Ministarstvo omladine i sporta je u toku 2009. godine pokrenulo proces izrade zakona o mladima. Zakon je neophodan da bi se obezbedilo jedinstveno uređenje svih značajnijih pitanja iz oblasti omladinske politike koja se tiče oko milion i po mladih, koliko ih danas ima u Srbiji (oko 20% ukupne populacije).\nZakon u funkciji dobrobiti mladih treba da obezbedi održivu osnovu za razvoj i delovanje društvenih aktera koji čine omladinski sektor sa ciljem poboljšanja položaja mladih i obezbeđivanja prava, prostora, prilike i podsticaja za rast i razvoj sopstvenih potencijala, kao i aktivno učešće mladih u društvu. Zakon treba da uredi oblast omladinske politike, uzimajući u obzir ciljeve i mere utvrđene Nacionalnom strategijom za mlade, istraživanja o položaju i potrebama mladih u Srbiji, komparativnu analizu propisa domaćeg i stranog zakonodavstva kao i primere dobre prakse u ovoj oblasti. Zakon će jasno definisati kome je namenjen, izvore, načela i principe omladinske politike, aktere javne politike, način organizovanja i njihovog kooridnisanog delovanja, i načela i principe finansiranja omladinskih javnih politika.\nKako bi se došlo do najboljih rešenja, ministar omladine i sporta, Snežana Samardžić Marković predložila je širok konsultativni proces, po ugledu na dobra iskustva iz procesa izrade Nacionalne strategije za mlade, u kome je učestvovalo preko 16.000 mladih kao i drugi ključni akteri. Ministar je naglasila da „Slušajući glas mladih i onih koji se njima bave, mogu se sagledati problemi sa kojima se mladi danas suočavaju i dobiti dragoceni predlozi za njihovo razumevanje i rešavanje. Uključeni u izradu ovog dokumenta, mladi će shvatiti da zakoni nisu apstraktni i da će njihovo učešće u izradi doprineti kvalitetu, a kasnije i sprovođenju zakona u praksi“.\nPo preporuci koordinatora Kancelarije za mlade Beograd, Mirjane Miljojković, pozvani su predstavnici društveno angažovanih mladih (iz đačkog parlamenta, učesnici Kancelarije za mlade Zvezdara, predstavnici svih političkih omladinskih organizacija), ali i predstavnici najvažnijih javnih institucija od značaja za mlade naše opštine (Nacionalne službe za zapošljavanje, Centar za socijalni rad, predstvanik SC “Olimp”, predstavnik UK “Vuk Karadžić”…).\nRegionalni koordinator kancelarije za mlade, Ana Jovanović, predstavila je potrebu definisanja institucionalnog okvira omladinske politike i faze konsultativnog procesa izrade Zakona. Nakon toga, više od 50 učesnika sastanka razmenilo je mišljenja o omladinskom aktivizmu i organizovanju na nivou opštine Zvezdara, ali i o pitanjima, akterima, ulogama, merama i nadležnostima od važnosti u oblasti omladinske politike na lokalnom i nacionalnom nivou. Na kraju sastanka svi učesnici su, u skladu sa svojim iskustvima, popunili upitnik o pitanjima iz oblasti omladinske politike i aktivnog učešća mladih u društvu koja bi trebalo regulisati zakonom.\nOvaj sastanak jedan je od oko 50 konsultativnih sastanaka koji će se u narednom periodu održavati u opštinama/gradovima širom Srbije i na kojima će se diskutovati o pitanjima važnim za Zakon i kroz koje će se dobiti predlozi tema Zakona o mladima od oko 1600 učesnika.\nNakon definisanja tema Zakona, ključnih pitanja, pojmova, aktera i njihovih uloga i međusobnih odnosa, izradiće se prvi nacrt zakona koji će takođe biti predmet širokog konsultativnog procesa. U ovaj proces pozvaćemo da se uključe predstavnici mladih, kancelarija za mlade, jedinica lokalne samouprave, udruženja građana, relevantnih državnih institucija, ministarstava, Stalne konferencije gradova i opština, skupštinskog odbora za omladinu i sport, medija, privrednog sektora i donatorskih organizacija i drugih vaćnih aktera omladinske politike u Srbiji.\nZa dodatne informacije možete se obratiti Marku Markoviću, regionalnom koordinatoru kancelarije za mlade na telefon 0123456789.


Proevropska opozicija imaće pet poslaničkih klubova u parlamentu: "Delovaćemo sinhronizovano" - Politika - Dnevni list Danas\nPočetna » Vesti » Politika » Proevropska opozicija imaće pet poslaničkih klubova u parlamentu: „Delovaćemo sinhronizovano“\nProevropska opozicija imaće pet poslaničkih klubova u parlamentu: „Delovaćemo sinhronizovano“\nM. R. Milenković12.05.2022. 08:22\nProevropska opozicija u novom sazivu Skupštine Srbije imaće pet poslaničkih klubova, i to pre svega zbog funkcionalnosti, racionalnosti, ali i bolje vidljivosti. Imaće i pet puta više vremena za raspravu. Klubove će imati SSP, Narodna stranka, Demokratska stranka, Ne davimo Beograd, dok će petu poslaničku grupaciju činiti Ekološki ustanak i stranka Zajedno za Srbiju.\nSagovonici Danasa navode da će proevropska opozicija sarađivati međusobno po svim pitanjima koja su u interesu građana Srbije, ali i sa svim opozicionim strankama koje se izjasne da neće pomagati Aleksandru Vučiću. Navode i da će u republičkom parlamentu delovati kao opozicija vladajućem režimu.\nIako još nije konstituisana skupština i dodeljeni poslanički mandati, već sada se zna da će šef poslaničke grupe Narodne stranke, koja će imati dvanaest poslanika biti Miroslav Aleksić, dok će njegov zamenik najverovatnije biti Bora Novaković.\n“Ukoliko bi Ujedinjeni za pobedu Srbije formirali samo jedan poslanički klub, od 38 poslanika, imali bismo znatno manje vremena za raspravu, neko sa tri poslanička kluba. Naime za svaku raspravu po tačkama dnevnog reda svaki šef poslaničke grupe ima 20 minuta za diskusiju, plus vreme za poslanički klub, koje je srazmermo broju poslanika. Ukoliko bi Ujedinjeni imali jedan klub i jednog šefa pslaničkog kluba imali bi samo 20 minuta skupštinskog vremena, a sa tri kluba čak 60 minuta. Osim toga postojanje više klubova racionalno je i sa praktičnog stanovišta, boljeg funkcionisanja, većeg broja prostorija, ali i broja zaposlenih po klubovima“ , objašnjava za Danas Miroslav Aleksić i dodaje da će Narodna stranka biti opozicija u parlamentu Srbije.\nAleksić očekuje da to što će opozicija imati više poslaničkih klubova ne znači da neće biti saradnje.\n“Delovaćemo sinhronizovano kao ozbiljna opozicija vadajućem režimu. Očekujem da sve stranke Ujedinjenih nastave da budu oštra opozicija vlasti i naravno Narodna stranka će nastaviti saradnju sa svima koji neće na bilo koji način sarađivati sa vlašću, a tu podrazumevamo i koaliciju Moramo. Odnosno sarađivaćemo sa celokupnom opozicijom koja se jasno izjasni da neće pomagati Vučiću”, kaže Aleksić.\nPrema njegovim rečima skupštinska govornica će otvoriti jedan novi prostor za opoziciju. Tu će, kaže opozicija moći da progovori o korupciji, uništavanju institucija, gaženju zakona.\n“Posle konstituisanja novog skupštinskog saziva više ništa neće biti isto. Vlast će imati dosta slabiju većinu i biće na velikim iskušenjima. Ukoliko, opoziija bude odgovorna i posvećna, uskoro možemo da očekujeo nove parlamementarne izbore”, napominje Aleksić..\nNa pitanje da li će proevropska opozicija imati i svog neformalnog šefa, oličenog u Mariniki Tepić, Aleksić kaže da nije za to čuo i da pretpostavlja da će Tepićeva biti predsednik poslaničkog kluba SSP-a.\nA njegov stranački kolega Stefan Jovanović podseća da u parlamentu ne postoji pozicija šefa opozicije, ni formalno, ni neformalno.\n“Takva (samo)proklamovanja ne bih da komentarišem”, kaže Jovanović, dok Dragana Rakić, zamenica predsednika Demokratske stranke kaže za Danas da će njena stranka u Parlamentu sarađivati sa svim strankama koje su iskrena opozicija kriminalnom režimu Aleksandra Vučića.\n“Na vaše pitanje vezano za nekakvog neformalnog šefa opozicije mogu samo sa kažem da opozicija u parlamentu treba da sarađuje na temama od javnog interesa, a to podrazumeva koordinaciju, a ne “šefovanje” bilo koga od nas”, kaže Rakićeva.\nNapominje da će demokrate imati deset poslanika, ali da na stranačkim organima još nije dogovoreno ko će biti šef poslaničkog kluba.\n“Pretpostavljam da će to biti predsednik naše stranke Zoran Lutovac. To što će DS, SSP i NS imati svoje poslaničke klubove u Narodnoj skupštini, nije nešto što je odlučeno juče, već je to unapred dogovoreno koalicionim sporazumom koji smo potpisali pre izbora. Dva su razloga zašto imamo odvojene poslaničke klubove. Prvi razlog je taj što na ovaj način stranke dobijaju više vremena na raspolaganju za skupštinsku debatu. Drugi razlog je što stranke koje su činile Koaliciju „Ujedinjeni za pobedu Srbije“ pripadaju različitim ideološkim grupacijama, pa se i naši stranački programi razlikuju, te je verovatno da ćemo u Skupštini različito debatovati i različito glasati po nekim pitanjima” , objašnjava zamenica predsednika DS.\nPrema njenim rečima buduće delovanje Demokratske stranke u Parlamentu imaće dva jasna pravca: neće biti apsolutno nikakve saradnje, ili koalicije sa SNS-om i njihovim satelitima i DS nikada neće učiniti nešto što bi olakšalo poziciju Aleksandru Vučiću\n„Mi ćemo u Parlamentu iskreno zastupati porevropski put Srbije, čak ćemo se još snažnije zalagati za to da Srbija što pre postane članica Evropske unije. To je naša misija, to je politički program zbog koga je Demokratska stranka i osnovana pre 32 godine. Poslanici Demokratske stranke će u Parlamentu zastupati interese građana Srbije, beskompromisno ćemo kritikovati sve loše zakone i odluke koji će se naći na dnevnom redu, predlagaćemo dobre zakone i nuditi rešenja za nagomilane probleme. Skupštinska govornica je odlično mesto da se postave i pitanja dokle se stiglo u rešavanju mnogobrojnih afera u koje su umešani najviši funkcioneri iz redova SNS-a”, zaključuje sagovornica Danasa.\nU Stranci slobode i pravde koja će imati ukupno 16 poslaničkih mesta, kažu da se još ne zna ko će biti šef poslaničkog kluba i da će o tome odlučiti nakon konstituisanja skupštine.\n“Imaćemo svoj poslanički klub. Klubovi su sa partnerima dogovoreni ranije, jer omogućavaju više vremena za raspravu i programsko profilisanje. SSP će nastupati kao opoziciona stranka, kao što i jesmo”, ističe za Danas Borko Stefanović, potpredsednik SSP , koji potvrđuje da će u narednom periodu biti ponovo poslanik,ali ovog puta SSP.\nU ovoj stranci očekuju da će novi parlament biti drugačiji od prethodnih i da će građani najzad moći da saznaju istinu koju nisu mogli da čuju sa režimskih medija i RTS-a. Navode da će zastupati svakog čoveka i slušati glas naroda.\n“Naša politička platforma će biti predstavljena u Skupštini i javnost će biti potpuno upoznata sa svim detaljima zakona koje ćemo predlagati poput zakona o specijalnom tužiocu za visoku korpuciju javnih funkcionera, zakona o poreklu imovine, zakona o radu, zakona o Alimentacionom fondu, zakona roditelj-negovatelj, zakona o obaveznom srednjem obrazovanju… Zakona koji će ljudima suštinski poboljšati život, omogućiti pravosuđu da zaista postane nezavisno, specijalnom tužiocu da se zaista bori protiv korupcije, ima svoju policiju i dekriminalizuje sistem, a Srbiji da zaista ide putem evrointegracija”, objašnjavaju u SSP.\nIako je odavno najavljeno da će koalicija Moramo formirati dva poslanička kluba i da će jedan činiti Pokret Ne davimo Beograd, a drugi Ekološki ustanak i Zajedno za Srbiju, u ovoj koaliciji kažu da će o poslaničkim klubovima i šefovima tih klubova tek odlučivati.\n“Reorganizacijom u dve grupacije organizacija, umesto dosadašnjih tri postaje moguće i formiranje dva poslanička kluba što će obezbediti da imamo više vremena i instrumenata da i u institucijama sistema branimo interese građana” , kaže Biljana Đorđević , funkcionerka Ne davimo Beograd.\nNa pitanje da li će koalicija Moramo sarađivati sa drugim opozicionim strankama u parlamentu, ona odgovara da se to podrazumeva i da će sarađivati sa svim opozicionim poslaničkim klubovima oko pitanja povodom kojih ta saradnja može da bude u interesu građana. To ne znači da će skupštinska proevropska opozicija birati nekog ko će koordinisati opozicione aktivnosti.\n“Poslanicima koalicije Moramo, posebno poslanicima iz redova pokreta Ne davimo Beograd, niko ne može da šefuje, a posebno ne ukoliko dolazi iz sasvim druge političke organizacije”, zaključuje Đorđevićeva.\nparlamentarna opozicijaposlanički kluboviBeograd


Crna Gora će učestvovati u misijama NATO-a u Letoniji i Iraku\nCrnogorski predsjednik Milo Đukanovic na samitu NATO-a u Briselu 11. jula 2018.\nCrna Gora namjerava da učestvuje u misijama NATO-a u Letoniji i Iraku, izjavio je u srijedu u Briselu predsjednik te zemlje Milo Đukanović.\nOn je, nakon prvog dana samita NATO-a u Briselu, rekao da se Crna Gora precizno definisanim planom obavezala da do 2024. ili koju godinu prije, izdvoji dva odsto BDP-a za odbranu i od toga 20 odsto za modernizaciju vojske.\nĐukanović je crnogorskim novinarima u Briselu rekao, da je rasprava na samitu potvrdila značaj translatlanske veze i solidarnosti i jednistva saveza, posebno u vremenu kada se suočavaju sa kompleksnim izazovima za globalnu bezbjednost.\n„Odluke koje smo donijeli korak su naprijed ka uspješnom i efikasnom odgovoru Alijanse na sve prijetnje sa kojima se suočavamo“, kaže Đukanović.\nCrnogorski predsjednik je naveo da su se na samitu saglasili o važnosti ravnomjerne raspodjele tereta, čemu, kako je rekao, doprinosi i Crna Gora precizno definisnim planom da do 2024, ili koju godinu prije, izdvoji dva odsto BDP za odbranu i od toga 20 odsto za modernizaciju vojske.\n„Donijete su važne odluke o snaženju politike odbrane i odvraćanja i jačanju sprenosti NATO snaga, kao i u borbi protiv terorizma, uspostvljanjem trening misije u Iraku", naveo je Đukanović.\nPrema njegovim riječima, za Crnu Goru je najvažnija odluka o pozivu za početak pregovora Sjevernoj Makedoniji.\n„Radujem se što će, čim se završe određene procedure, Sjevrena Makedonija postati nova članica NATO“, poručio je crnogorski predsjednik.\nOn je govoreći na samitu istako da se prijemom novih članica i politikom otvorenih vrata jača stabilnost i bezbjednost, ne samo na Zapadnom Balkanu, nego u Evropu i NATO prostoru u cjelini.\n„Crna Gora će doprinijeti politici odbrane i odvraćanja, učeščem u snagama Alijasne u Letoniji zajedno sa Slovenijom pod komandom Kanade“.\nĐukanović je podsjetio da je na samitu u Kardifu Alijansa donijela odluku o raspoređivanju novih snaga u Baltičkim državama i Poljskoj. Rekao je i da je namjera Crne Gore i da učestvuje u trening misiji u Iraku.\n„Želimo da u punoj mjeri participiramo u svim obavezama i pravima koji proističu iz članstva u NATO. Zbog toga postoji nerazumijevanje u dijelu naše, ali i susjedne javnosti“, rekao je Đukanović.


Upravni odbor Advokatske komore Srbije (AKS) doneo je odluku o dvodnevnoj obustavi rada svih advokata u Srbiji u znak protesta zbog stavova Građanskog odeljenja Vrhovnog kasacionog suda, koje smatra spornim, a koji se tiču naplate troškova obrade kredita. Prema ovoj odluci, advokati neće raditi u sredu 20. oktobra i četvrtak 21. oktobra, što će dovesti do odlaganja suđenja i drugih postupaka, javlja Tanjug. Pomenuti stavovi su sporni za advokaturu, koja već mesec dana negoduje uz ulične proteste, tvrdeći da su ovi stavovi doneti u korist banaka, a na štetu građana, suprotno dosadašnjoj sudskoj praksi. Protesta je bilo i juče, kada se ispred sedišta Advokatske komore Srbije okupilo nekoliko desetina advokata. Na sednici UO AKS, koja je trajala četiri sata, odlučeno je i da se 6.